കര്ഷകര്ക്ക് താങ്ങായി മൊബൈല് ആപ്പും വെബ്സൈറ്റും അങ്കമാലി: കര്ഷകരുടെ വിളകള്ക്ക് ന്യായവില ഒരുക്കാന് മൊബൈല് ആപ്പും വെബ്സൈറ്റും ഒരുക്കി അങ്കമാലി ഫിസാറ്റ് വിദ്യാര്ഥികള്. ഇടനിലക്കാരുടെ ചൂഷണത്തില്നിന്ന് കര്ഷകരെ രക്ഷിക്കുക എന്ന ലക്ഷ്യത്തോടെയാണ് ഫിസാറ്റിലെ ഇലക്ട്രോണിക്സ് ആന്ഡ് ഇന്സ്ട്രുമെന്റേഷന് വിദ്യാര്ഥികള് മൊബൈല് ആപ്പും വെബ്സൈറ്റും ഒരുക്കി കര്ഷകര്ക്ക് കൈമാറിയത്. മഞ്ഞപ്ര ഹോളി ക്രോസ് ഫൊറോനാ പാരിഷ് ഹാളില് നടന്ന ചടങ്ങില് റോജി എം. ജോണ് എംഎല്എ സേവാഫാം എന്ന് പേരിട്ടിരിക്കുന്ന മൊബൈല് ആപ്പും വെബ്സൈറ്റും നാടിനു സമര്പ്പിച്ചു. ചടങ്ങില് കെവികെ ചെയര്മാന് ഫാ. സെബാസ്റ്റ്യന് ഊരേക്കാടാന് അധ്യക്ഷത വഹിച്ചു. വിദ്യാര്ഥികളായ യൂ. അരുണ്, ഇ. ആരതി, ഷാഫി അഷറഫ്, അഭിഷേക് രാജന്, ആദിത്യന് രവീന്ദ്രനാഥന്, കെ.ആര്. കിഷോര് എന്നിവരാണ് പദ്ധതി രൂപകല്പ്പന ചെയ്തത്. മഞ്ഞപ്ര കര്ഷക വിപണി വഴിയാണ് പദ്ധതി നടപ്പാക്കുന്നത്. ചെറുകിട കര്ഷകര്ക്കും സാദാരണകര്ക്കും ചെറുകിട വ്യാപാരികള്ക്കും നേരിട്ടു മൊബൈല് ആപ്പ് വഴി സാധനങ്ങള് കണ്ടു വില മനസിലാക്കി ഓര്ഡര് ചെയ്യാം. അധ്യാപകരായ ലക്ഷ്മി നന്ദകുമാര്, പി. രാജി, ഹണി ദേവസ്യ തുടങ്ങിയവരാണ് പദ്ധതിക്ക് നേതൃത്വം നല്കിയത്. കാര്ഷിക വിപണിയുടെ ലോഗോ പ്രകാശനം കൃഷി വകുപ്പ് അസിസ്റ്റന്റ് ഡയറക്ടര് ബി.ആര്. ശ്രീലേഖ നിര്വഹിച്ചു. മഞ്ഞപ്ര കാര്ഷിക വിപണിയുടെ ഭാഗമായി തിങ്കള്, വ്യാഴം ദിവസങ്ങളില് നടക്കുന്ന കാര്ഷിക ചന്തയുടെ പ്രവര്ത്തങ്ങള് മൊബൈല് ആപ്പിന്റെയും വെബ്സൈറ്റിന്റെയും സഹായത്തോടെ എകീകരിക്കാന് ഇതുവഴി സാധിക്കും. സരിത സുനില്, അല്ഫോന്സാ ഷാജന്, ജേക്കബ് മഞ്ഞളി, സീന മാര്ട്ടിന്, കെ.എം. കുഞ്ഞുമോന്, മനോജ് ജോര്ജ്, സി. ഷീല, കെ.പി. ജോസ്, കൃഷി ഓഫീസര് തുടങ്ങിയവര് പങ്കെടുത്തു.